Oppimiskeskustelu vuosiluokilla 7 - 9

Oppimiskeskustelun tavoitteena on keskustella oppilaan koulunkäynnistä, hyvinvoinnista sekä kodin ja koulun yhteistyöstä oppimisen tukena.

Arviointiin liittyvät keskustelut käydään pääsääntöisesti oppiaineisiin liittyvissä erillisissä keskusteluissa oppilaan kanssa koulussa ja yhteistyössä huoltajien kanssa opetussuunnitelman määräämällä tavalla.

Lomaketta käsitellään ja tavoitteita avataan oppilaiden kanssa koulussa sekä vanhempien kanssa syyslukukauden ensimmäisessä vanhempainillassa.

1. **Tavoitteiden asettaminen alkavalle lukuvuodelle**

* Tehdään kotona ja koulussa.
* Tavoitteiden asettamisen jälkeen lomake palautetaan koululle ennen syyslomaa.

*TERVEISIÄ OPETTAJALLE*

*NUOREN JA HUOLTAJAN NÄKEMYKSIÄ NUOREN VAHVUUKSISTA*

* Kirjataan kotona

*KÄYTTÄYTYMINEN JA TYÖSKENTELY*

* Tavoitteista keskustellaan koulussa yhdessä koko oppilasryhmän kanssa. Pohditaan, mitä tavoite tarkoittaa tekona.
* Tavoitteet tehdään koulussa ja kotona.
* Oppilas valitsee itselleen tärkeimmät tavoitteet merkitsemällä rastin (X) kyseisen tavoitteen viereen. Tavoitteita pitää olla vähintään yksi.

*OPPIAINEET*

* *Näissä aineissa olen onnistunut erityisen hyvin / Näiden oppiaineiden opiskeluun aion erityisesti keskittyä* -kohtiin kirjataan olennaisimmat oppiaineet
* Kirjaaminen tehdään koulussa ja kotona.

*LAAJA-ALAISET TAIDOT*

* Laaja-alaisia taitoja arvioidaan ennen oppimiskeskustelua ja niistä keskustellaan oppimiskeskustelussa.

**2. Ennen oppimiskeskustelua**

* Opettaja tutustuu jokaisen oppilaan lukuvuoden tavoitteisiin. Tarvittaessa opettaja keskustelee oppilaan kanssa oppimiskeskustelulomakkeen asioista ennen oppimiskeskustelua.

**3. Oppimiskeskustelu**

* Pääpaino on oppimisen edellytysten luomisessa. Tavoitteena on keskustella oppilaan koulunkäynnistä, hyvinvoinnista sekä kodin ja koulun yhteistyöstä oppimisen tukena.
* Oppilaan, huoltajan ja opettajan välisessä keskustelussa todetaan edistyminen käyttäytymisessä, työskentelyssä, oppimisessa ja laaja-alaisen osaamisen taidoissa (osana oppiainetta).

**Yleisiä periaatteita**

Keskustelun tulee olla avointa ja luottamuksellista ja siihen tulee valmistautua huolellisesti etukäteen. Luokanopettaja ja luokanohjaaja saavat oppimiskeskusteluun liittyvää tietoa tarvittaessa muilta oppilasta opettavilta opettajilta sekä koulun opetushenkilöstöltä.

Keskustelu käydään vähintään kerran lukuvuodessa (marras-tammikuussa) kolmikanta-keskusteluna (opettaja, oppilas, huoltaja). Huoltajalla on velvollisuus osallistua oppimiskeskusteluihin. Mikäli huoltaja jättää saapumatta paikalle kahtena sovittuna aikana tai laiminlyö keskusteluajan sopimisen, oppimiskeskustelu käydään joka tapauksessa oppilaan kanssa.

Keskustelun järjestävät luokanopettajat ja luokanohjaajat (tarvittaessa keskusteluihin voi osallistua myös oppilaan muita opettajia). Keskustelut (20 min/keskustelu) käydään koulupäivinä pääsääntöisesti klo 8 - 16, mutta ei kuitenkaan opettajan oppituntien tai välituntien aikana. Oppimiskeskustelu voidaan pitää oppilaan oppitunnin aikana, mikäli ajankohdasta sovitaan yhteisymmärryksessä oppilaan oppituntia pitävän opettajan sekä huoltajan kanssa.

Poikkeustapauksissa keskusteluja voidaan käydä klo 16 jälkeenkin tai etäyhteyksillä.

Keskustelun järjestänyt opettaja merkitsee käydyn oppimiskeskustelun oppilastietojärjestelmään. Oppimiskeskustelulomake annetaan oppilaalle keskustelun jälkeen. Opettaja tallentaa kopion (skannaa) oppimiskeskustelulomakkeesta ja säilyttää sen lukuvuoden ajan.

Rehtorilla on velvollisuus käsitellä oppimiskeskustelukäytännöt opetushenkilöstön kanssa.